CELEX: 
Language: lt
Date: 2019-02-26 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomos Europos Parlamento ir Tarybos direktyvos 2003/87/EB nuostatos dėl Inovacijų fondo veiklos

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Direktyvos 2003/87/EB
                  1
                10a straipsnio 8 dalimi įsteigto Inovacijų fondo tikslas – visose valstybėse narėse remti mažo anglies dioksido kiekio technologijų ir procesų inovacijas I priede išvardytuose sektoriuose, be kita ko, aplinkai saugų anglies dioksido surinkimą ir naudojimą, kuriuo iš esmės prisidedama prie klimato kaitos švelninimo, ir produktus, pakeičiančius I priede išvardytuose sektoriuose gaminamus daug anglies dioksido išskiriančius produktus, taip pat skatinti vykdyti aplinkai saugaus CO2 surinkimo ir geologinio saugojimo objektų statybos ir eksploatavimo projektus ir statyti bei eksploatuoti novatoriškas atsinaujinančiųjų išteklių energijos ir energijos kaupimo technologijas
                  2
               . Fondas, kuriam skirta ne mažiau kaip 450 mln. apyvartinių taršos leidimų, pakeičia programą „NER 300“. 
            
            
               Parama mažo anglies dioksido kiekio technologijų inovacijoms yra labai svarbi siekiant ES klimato ir konkurencingumo tikslų, nustatytų Energetikos sąjungos strategijoje
                  3
                ir Atnaujintoje pramonės politikos strategijoje
                  4
               . Inovacijų fondas suteiks galimybę demonstruoti mažo ir nulinio anglies dioksido kiekio technologijas, kurios sudarys sąlygas pereiti prie mažiau nuo iškastinio kuro priklausančios ekonomikos, kaip nustatyta ilgalaikėje išmetamųjų teršalų kiekio mažinimo strategijoje
                  5
               . Jis taip pat padės ES įmonėms tapti pasaulinėmis tų technologijų srities lyderėmis, taigi didins jų konkurencingumą. Inovacijų fondas padės siekti Strateginio energetikos technologijų plano
                  6
                tikslų ir pagal ES bendrąją mokslinių tyrimų programą įsteigtų privačiojo ir viešojo sektorių partnerysčių organizacijų, visų pirma Tvarios procesų pramonės efektyviai naudojant išteklius ir energiją partnerystės SPIRE, Biologinės pramonės sektorių bendrosios įmonės ir Kuro elementų ir vandenilio bendrosios įmonės, tikslų. Laikantis Direktyvos 2003/87/EB tikslų, Inovacijų fondo veikla taip pat turėtų būti prisidedama prie būsimų partnerysčių ir misijų įgyvendinimo pagal programą „Horizontas“.
            
            
               Inovacijų fondo tikslas – padėti sėkmingai įgyvendinti mažo anglies dioksido kiekio technologijų proveržio inovacijų demonstravimo projektus. Bus siekiama atrinkti novatoriškus ir perspektyvius demonstravimo projektus ir padėti panaikinti jų finansavimo deficitą. Numatoma, kad Inovacijų fondo portfelis iki 2030 m. apims įvairias technologijas ir geografines sritis. Inovacijų fondo veiklai bus taikoma veiksminga, efektyvi ir paprasta valdymo struktūra, kuria bus užtikrinama atskaitomybė, skaidrumas ir dalijimasis žiniomis.
            
            
               Numatoma
                  7
                potenciali investicijų į demonstravimo projektus reikalavimus atitinkančiuose sektoriuose apimtis yra 55–68 mlrd. EUR. Nors numatoma Inovacijų fondo lėšų suma bus didelė (nuo 6 mlrd. EUR (jei anglies dioksido kaina – 15 EUR už CO2 ekvivalento toną) iki 11 mlrd. EUR (jei anglies dioksido kaina – 25 EUR už CO2 ekvivalento toną)), finansavimo poreikis gerokai viršija numatomus turėsimus išteklius. Todėl Inovacijų fondo parama turėtų būti derinama su parama, teikiama pagal kitas ES programas, ir su valstybių narių teikiama parama. 
            
            
               Inovacijų fondu bus papildoma programa „Europos horizontas“, nes iš jo bus teikiama parama mažo ir nulinio anglies dioksido kiekio technologijoms, kurios ankstesniais jų plėtojimo etapais bus gavusios finansavimą pagal šią programą arba pagal ankstesnę programą „Horizontas 2020“. Juo taip pat bus papildomas Europos regioninės plėtros fondas, iš kurio remiamos inovacijos ir platesnis jų diegimas (pavyzdžiui, MVĮ ir pastatams skirti energijos vartojimo efektyvumo sprendimai ir atsinaujinančiųjų išteklių energijos projektai), tačiau neteikiama parama jokiai Direktyvos 2003/87/EB I priede išvardytai veiklai. Iš Europos infrastruktūros tinklų priemonės ir Europos struktūrinių ir investicijų fondų lėšų galėtų būti remiami su infrastruktūra susiję Inovacijų fondo finansuojamų projektų elementai, kaip antai CO2 ir vandenilio vamzdynų tiesimas arba tinklų jungčių statyba. Inovacijų fondas sąveikaus ir su Sąjungos paramos investicijoms priemone (Komisijos pasiūlytu „InvestEU“ fondu)
                  8
                – Inovacijų fondo finansuojamiems projektams iš „InvestEU“ fondo galės būti teikiama papildoma parama investicijoms (pavyzdžiui, paskolų garantijos arba įnašai į nuosavą kapitalą). Komisijos pasiūlyme dėl programos „InvestEU“ numatyta galimybė Inovacijų fondui prisidėti prie derinimo operacijų pagal programą „InvestEU“ (pavyzdžiui, papildyti pagal programą „InvestEU“ užtikrinamą rizikos padengimą).
            
            
               Optimalus Inovacijų fondo, „InvestEU“ fondo, kitų Sąjungos programų ir valstybių narių finansavimo derinimas turėtų padėti padengti didelę dalį papildomų išlaidų ir rizikos, susijusių su novatoriškų mažo anglies dioksido kiekio technologijų ar produktų demonstravimu.
            
            
               Teisėkūros institucijos prašo Komisijos pirmąjį Inovacijų fondo kvietimą paskelbti iki 2021 m., kad reikalavimus atitinkantiems projektams būtų laiku suteikta parama. Nors pirmojo kvietimo teikti pasiūlymus pagal programą „NER 300“ etapu neišmokėtos pajamos buvo nukreiptos į „InnovFin“ energetikos parodomųjų projektų priemonę ir EITP skolos priemonę
                  9
               , nuo tada, kai buvo paskelbtas paskutinis kvietimas teikti paraiškas dėl dotacijų pagal programą „NER 300“ (2013 m.), praėjo jau daugiau kaip penkeri metai. 
            
            
               2.KONSULTACIJOS PRIEŠ PRIIMANT AKTĄ
            
            
               Programos „NER 300“ įgyvendinimo patirtis, be kita ko, įgytos patirties tyrimas
                  10
               , suteikė vertingų įžvalgų, padedančių formuoti Inovacijų fondo struktūrą. Pagrindinė problema, nustatyta įgyvendinant programą „NER 300“, yra mažas projektų, kuriems skirta parama, sėkmės rodiklis arba vėlavimas ankstyvuoju projekto plėtojimo etapu. Kol kas veiklos etapas pasiektas tik šešiuose iš 39 projektų, kuriems skirta parama, o 14 projektų buvo atšaukti. Pagal programą „NER 300“ finansuojamų projektų sėkmės rodiklis yra mažas daugiausia dėl to, kad buvo atrinkti nebrandūs projektai, arba dėl to, kad vėlai suteikta parama.
            
            
               Papildomi neseniai Audito Rūmų nustatyti
                  11
                mažo sėkmės rodiklio veiksniai, daugiausia susiję su programos „NER 300“ struktūra, yra sudėtingas ir neaiškus sprendimų priėmimo procesas ir nelanksti atrankos sistema. Šiuo atžvilgiu Audito Rūmai rekomenduoja tobulinti projektų atrankos ir sprendimų priėmimo procesą taip: vertinti projektų ekonominį gyvybingumą ir jų derėjimą su ES prioritetais bei valstybių narių nacionaliniais energetikos ir klimato srities veiksmų planais; užtikrinti, kad prieš skiriant ES lėšas būtų užsitikrinti tvirti ir skaidrūs valstybių narių įsipareigojimai; nustatyti finansavimo atšaukimo kriterijus, taikytinus tais atvejais, kai nepasiekiami sutarti projektų plėtojimo orientyrai; užtikrinti lankstumą, kad būtų galima reaguoti į rinkos ir technologijų pokyčius; geriau koordinuoti skirtingas paramos programas ir galiausiai užtikrinti visišką atskaitomybę. 
            
            
               Be to, Komisija, siekdama sužinoti ekspertų nuomones dėl Inovacijų fondo struktūros, surengė du konsultacijų su suinteresuotaisiais subjektais raundus: 2017 m. sausio–birželio mėn. vyko sektoriniai praktiniai seminarai
                  12
               , o 2018 m. sausio–balandžio mėn. – viešos internetinės konsultacijos
                  13
               . 
            
            
               Laikydamasi geresnio reglamentavimo reikalavimų, Komisija paskelbė deleguotojo reglamento projektą ir 2018 m. gruodžio 14 d. – 2019 m. sausio 11 d. buvo galima dėl jo teikti atsiliepimus. Iš įvairių suinteresuotųjų subjektų (valstybių narių, prekybos asociacijų, įmonių) gautos trisdešimt penkios pastabos. Bendras pastabų tonas teigiamas, deleguotasis reglamentas vertinamas palankiai, dėkojama už dideles pastangas sužinoti suinteresuotųjų subjektų nuomones ir, kai įmanoma, į jas atsižvelgti, reiškiamas pritarimas principams ir konkrečioms nuostatoms ir kartu nurodoma, kad tam tikri elementai, pavyzdžiui, atitinkamų išlaidų apibrėžtis ir sumų susigrąžinimo taisyklės, turės būti paaiškinti kvietimuose teikti pasiūlymus.
            
            
               Remiantis pagrindiniais per konsultacijas nustatytais faktais, padarytos šios išvados: 
            
            
               ·tinkamiausia paramos forma – dotacijos, tačiau aktualios ir finansinės priemonės;
            
            
               ·parama paprastai turėtų būti siejama ir su investicijomis, ir su veiklos sąnaudomis; 
            
            
               ·tinkamumo kriterijais turėtų būti nustatyti terminai, per kuriuos turi būti pasiekti nurodyti orientyrai;
            
            
               ·paraiškų teikimo procesas turėtų būti vykdomas dviem etapais; 
            
         
         
            
               ·projektas turėtų būti vertinamas remiantis keliais kriterijais: potencialu mažinti priklausomybę nuo iškastinio kuro, galimybe keisti mastą, novatoriškumo laipsniu, finansiniu patrauklumu ir numatomomis veiklos išlaidomis; 
            
            
               ·būtina teisingai paskirstyti finansavimą sektoriams (energetikos, pramonės) ir technologijoms;
            
            
               ·perspektyviems, tačiau nepakankamai brandiems projektams naudos duotų ir projekto rengimo laiką sutrumpintų projektų plėtojimo pagalba. 
            
            
               Deleguotojo reglamento pasiūlymas atitinka daugumą su visais pirmiau išvardytais elementais susijusių suinteresuotųjų subjektų išreikštų pageidavimų.
            
            
               Komisija užsakė atlikti specialų rinkos tyrimą
                  14
               , per kurį apklausta beveik 500 ekspertų siekiant prognozuoti, kokių rezultatų pasiektų veiklą pradėjęs Inovacijų fondas ir kokia būtų jo galima rinka. 
            
            
               Remdamasi Bendruoju susitarimu dėl deleguotųjų aktų
                  15
               , Komisija sudarė specialią Inovacijų fondo ekspertų grupę
                  16
                ir 2018 m. birželio 8 d. – gruodžio 4 d. dalyvavo susitikimuose su valstybių narių paskirtais ekspertais ir reikalavimus atitinkančių sektorių ekspertais. Į šiuos susitikimus buvo pakviesti Europos Parlamentas ir Europos Sąjungos Taryba. Per pirmąjį susitikimą ekspertai iš esmės pritarė politikos galimybėms, kurias siūlyta svarstyti poveikio vertinime. Per antrąjį susitikimą ekspertai išreiškė bendrą pasitenkinimą reglamento projekto taikymo sritimi ir jo suteikiama galimybe lanksčiai prisitaikyti prie kintančių rinkos sąlygų ir mokytis iš patirties. Atsižvelgiant į ekspertų pastabas buvo nustatytas papildomas Komisijos įpareigojimas konsultuotis su valstybėmis narėmis dėl kvietimo teikti pasiūlymus teksto ir įgyvendinančiosios institucijos įpareigojimas remti valstybių narių pastangas garsinti Inovacijų fondą ir palaikyti ryšius su projektų valdytojais. Be to, buvo nustatyta aukštesnė – 7,5 mln. EUR – nedidelio masto projektams taikoma viršutinė riba. Buvo paaiškintas su projekto branda susijęs atrankos kriterijus, be kita ko, pabrėžta atitinkamos valstybės narės paramos svarba. Taip pat padaryta nedidelių redakcinių pakeitimų ir pateikta paaiškinimų, be kita ko, dėl atitinkamų išlaidų apibrėžties. Komisija taip pat paaiškino, kad ekspertų grupė dalyvaus rengiant kvietimus teikti pasiūlymus.
            
            
               Atsižvelgdama į Inovacijų fondo svarbą, Komisija atliko poveikio vertinimą siekdama išnagrinėti keletą kiekvienos įgyvendinimo problemos, kurias siekiama spręsti šiuo pasiūlymu, sprendimo galimybių. Tinkamiausia yra laikoma galimybė fondui toliau remti su inovacijomis susijusias papildomas projektų išlaidas (kaip ir pagal programą „NER 300“), tačiau išmokėti dotacijas lanksčiau, remiantis orientyrais, susijusiais su projektų statybos ir veiklos etapais. Kad projektai būtų geriau atrenkami, jų atranka bus vykdoma reguliariai skelbiant kvietimus ir taikant keletą kriterijų (t. y. išlaidų veiksmingumo, užtikrinimo, kad nebūtų išmetamos šiltnamio efektą sukeliančios dujos, ekonominio gyvybingumo). Siekiant supaprastinti valdymą, fondą valdys Komisija (padedama viešosios įgyvendinančiosios institucijos). Nors deleguotuoju aktu turėtų būti nustatytas veiklos pagrindas, reikėtų palikti galimybę kai kuriuos sprendimus (pavyzdžiui, dėl konkrečių atrankos procedūros ir vertinimo elementų) priimti rengiant kvietimus teikti pasiūlymus, kad būtų geriau atsižvelgiama į kintančias rinkos sąlygas. Dėl pagrindinių sprendimų (pavyzdžiui, dėl kvietimų teikti pasiūlymus elementų ir pirminio atrinktų projektų sąrašo) turėtų būti konsultuojamasi su valstybėmis narėmis. Siekiant išvengti anglies dioksido rinkos iškraipymų, iki 2030 m. aukcione bus kasmet parduodamas vienodas ES ATLPS leidimų, iš kurių prekybos bus gaunami fondo ištekliai, kiekis paliekant nedidelę galimybę pritaikyti aukcione parduodamą kiekį prie poreikio, susijusio su kvietimais teikti projektų pasiūlymus. Fondas glaudžiai bendradarbiaus su kitų ES finansavimo programų, tokių kaip „Europos horizontas“, vykdytojais ir, be dotacijų, teiks grąžintiną paramą (skolos, nuosavo kapitalo ir garantijų priemonėmis) per derinimo operacijas, vykdomas pagal programą „InvestEU“, kad būtų koordinuotai reaguojama į rinkos poreikius.
            
            
               Tinkamiausia laikomą galimybę tvirtai palaikė dauguma suinteresuotųjų subjektų: pramonės atstovų, energetikos įmonių, projektų rengėjų, valstybių narių ar NVO ir akademinio pasaulio atstovų.
            
            
               Pasirinkus tinkamiausia laikomą galimybę sumažės projektų valdytojų ir valstybių narių administravimo institucijų administracinės išlaidos, nes bus supaprastinta sprendimų priėmimo grandinė ir sutrumpės sprendimų priėmimo laikas. Visos įgyvendinančiosios institucijos administracinės išlaidos bus dengiamos iš fondo išteklių. Nenumatoma jokio tiesioginio neigiamo ekonominio ir socialinio poveikio ar poveikio aplinkai.
            
            
               Reglamentavimo patikros valdyba paprašė pateikti daugiau faktų, susijusių su nesėkmingu programos „NER 300“ įgyvendinimu, deleguotojo reglamento taikymo sritimi bei kvietimams teikti pasiūlymus paliekamomis lankstumo galimybėmis ir sąveika su kitomis Sąjungos programomis. Remiantis naujausia Audito Rūmų ataskaita, buvo galima geriau paaiškinti programos „NER300“ trūkumų priežastis. Dabartiniame poveikio vertinime išsamiau išnagrinėta, kaip optimaliai suderinti nuspėjamumą ir lankstumą paskirstant deleguotojo reglamento ir kvietimų teikti pasiūlymus funkcijas. Paaiškinta, kad Inovacijų fondo vaidmuo – užtikrinti sąsają tarp mokslinių tyrimų programų, kaip antai programos „Europos horizontas“, ir kitų Sąjungos programų, pagal kurias finansuojamas technologijų ir infrastruktūros diegimas, kaip antai Europos infrastruktūros tinklų priemonės ir programos „InvestEU“. 
            
            
               3.DELEGUOTOJO AKTO TEISINIAI ASPEKTAI
            
            
               Direktyvos 2003/87/EB 10a straipsnio 8 dalimi įsteigiamas Inovacijų fondas ir nustatomos bendrosios jo veikimo taisyklės, būtent, Inovacijų fondo pajamų šaltinis, Inovacijų fondo paramos skyrimo reikalavimus atitinkantys projektai, taip pat bendrosios paramos išmokėjimo taisyklės. Be to, 10a straipsnio 8 dalyje nurodomi atrankos procedūros kriterijai ir numatoma, kad reikalavimus atitinkantiems projektams gali būti teikiamas papildomas valstybių narių ar Sąjungos finansavimas. 
            
            
               Direktyvos 2003/87/EB 10a straipsnio 8 dalimi Komisijai taip pat suteikiami įgaliojimai priimti deleguotuosius aktus, kuriais direktyva būtų papildyta Inovacijų fondo veiklos taisyklėmis, įskaitant atrankos procedūrą ir kriterijus.
            
            
               Deleguotojo reglamento pasiūlyme nustatomos Inovacijų fondo veiklai būtinos taisyklės, kartu paliekant galimybę kai kuriuos sprendimus priimti rengiant kvietimus teikti pasiūlymus ir sudarant sutarčių dokumentus. 
            
            
               Deleguotojo reglamento pasiūlymo I skyriuje nustatomi Inovacijų fondo veiklos tikslai ir išvardijamos Inovacijų fondo teikiamos paramos formos.
            
            
               Atsižvelgiant į didelį tokių projektų finansavimo deficitą, didelę su jais susijusią riziką ir tvirtą suinteresuotųjų subjektų išreikštą pageidavimą, pagrindinė fondo paramos teikimo priemonė yra dotacijos. Pagrindiniame – II – pasiūlymo skyriuje nustatomos specialios finansavimo dotacijomis taisyklės. 
            
            
               Laikantis Direktyvos 2003/87/EB 10a straipsnio 8 dalies Inovacijų fondas dengs iki 60 proc. atitinkamų išlaidų. Deleguotojo reglamento pasiūlyme išlaikoma programoje „NER 300“ vartota atitinkamų išlaidų apibrėžtis, pagal kurią atitinkamomis išlaidomis laikomas išlaidų ir pajamų skirtumas, palyginti su įprasta technologija, ir kuri taip pat atitinka ES vertinimo pagal valstybės pagalbos taisykles praktiką. Kartu pasiūlyme nustatoma nedidelio masto projektams naudinga supaprastinta atitinkamų išlaidų apibrėžtis.
            
            
               Fondo parama bus išmokama atsižvelgiant į projektų pinigų srautų poreikius. Iki 40 proc. skirtos paramos sumos bus išmokama teikiant pradinį finansavimą finansavimo formalumų užbaigimo metu, kad būtų mažinama projekto rizika ir kad būtų galima kuo greičiau pradėti jo statybos etapą. Tai taip pat skatins projektų valdytojus greičiau užbaigti finansavimo formalumus. Likę 60 proc. dotacijos sumos projektams bus išmokama atsižvelgiant į jų pinigų srautų poreikius, pasiekus konkrečius orientyrus. Siekiant užtikrinti, kad būtų susigrąžinamos Inovacijų fondo nepagrįstai išmokėtos sumos, bus nustatytas sumų susigrąžinimo mechanizmas.
            
            
               Antra, II skyriuje nustatomos kvietimų teikti pasiūlymus procedūros organizavimo, paraiškų teikimo proceso ir projektų atrankos taisyklės. Kad būtų atrenkami projektai, teikiantys daugiausia galimybių užtikrinti, kad nebūtų išmetamos šiltnamio efektą sukeliančios dujos, ir gerokai sumažinti perėjimo prie mažo anglies dioksido kiekio technologijų ekonomikos atitinkamuose sektoriuose išlaidas, bus būtina užtikrinti veiksmingą ES lygmens konkurenciją. 
            
            
               Numatoma, kad fondas iki 2030 m. reguliariai skelbs kvietimus teikti pasiūlymus. Pasiūlyme nenustatoma, kas kiek laiko bus skelbiami kvietimai teikti pasiūlymus, kad tai būtų galima daryti atsižvelgiant į projektų bazės, kuri bus vertinama pasibaigus kiekvieno kvietimo teikti pasiūlymus procedūrai, brandą ir susijusią paklausą. Kad būtų patenkinti teisėkūros institucijų lūkesčiai, pirmasis kvietimas teikti pasiūlymus turėtų būti paskelbtas iki 2020 m. gruodžio 31 d. 
            
         
         
            
               Siekiant mažinti projektų valdytojų išlaidas ir jiems tenkančią administracinę naštą, pasiūlyme numatoma dviejų etapų paraiškų teikimo procedūra. Dviejų etapų paraiškų teikimo procedūros tikslas – supaprastinti ir paspartinti paraiškų rengimo procedūrą ir sudaryti sąlygas iš anksto nustatyti brandžių projektų pasiūlymus. Be to, pasiūlyme numatoma galimybė kvietime teikti pasiūlymus nustatyti nedidelio masto projektams skirtą specialią paraiškų teikimo procedūrą. 
            
            
               Pasiūlyme nustatomi keli su veiksmingumu, efektyvumu ir galimybe keisti mastą susiję atrankos kriterijai, pagal kuriuos bus vertinamas projekto potencialas mažinti išmetamą šiltnamio efektą sukeliančių dujų kiekį, novatoriškumo laipsnis, ekonominis gyvybingumas, platesnio naudojimo ir atkartojimo potencialas, išmetamųjų teršalų mažinimo išlaidos ir technologinė bei komercinė projekto branda, be kita ko, leidimų, kurie gaunami, inter alia, atlikus projekto poveikio aplinkai vertinimą, turėjimas. 
            
            
               Siekiant užtikrinti geografiškai subalansuotą paramos paskirstymą, pasiūlyme numatomi nedidelio masto projektams skirti supaprastinimai ir projektų plėtojimo pagalbos teikimas. Be to, leidžiama vėlesniuose kvietimuose teikti pasiūlymus nustatyti papildomus atrankos kriterijus.
            
            
               III skyriuje numatoma, kad Inovacijų fondas gali savo pajamas išmokėti per derinimo operacijas, vykdomas pagal programą „InvestEU“, ir taip teikti tikslingesnę paramą reikalavimus atitinkantiems projektams; taip gali būti papildomos arba pakeičiamos dotacijos. 
            
            
               IV skyriuje „Valdymas“ nustatomi pagrindiniai Inovacijų fondo veiklos įgyvendinimo subjektai. Visų pirma jame apibrėžiami Komisijos, įgyvendinančiųjų institucijų, valstybių narių ir suinteresuotųjų subjektų vaidmenys.
            
            
               Fondo kvietimų teikti pasiūlymus procedūras centralizuotai organizuos Komisija, padedama įgyvendinančiųjų institucijų. Taip bus supaprastintas ir racionalizuotas sprendimų priėmimo procesas, taigi sumažintos administracinės projektų valdytojų išlaidos. Būtinas užduotis, be kita ko, galima pavesti vykdyti EIB arba vykdomajai įstaigai. 
            
            
               Svarbų vaidmenį įgyvendinant Inovacijų fondo veiklą atliks valstybės narės. Jų parama ir įsipareigojimas yra būtini siekiant sparčiai įgyvendinti projektus, pavyzdžiui, jos gali skirti papildomą finansinę paramą arba paspartinti leidimų išdavimo procesus. Dėl klausimų, susijusių su bendra Inovacijų fondo veiklos kryptimi, bus konsultuojamasi su didele suinteresuotųjų subjektų grupe.
            
            
               Galiausiai pasiūlyme nustatomos ataskaitų teikimo, stebėsenos, vertinimo, kontrolės ir viešumo taisyklės.
            
            
               4.POVEIKIS BIUDŽETUI
            
            
               Visa pagal šį Komisijos deleguotojo reglamento projektą vykdoma Inovacijų fondo veikla finansuojama iš pajamų, gautų aukcione parduodant apyvartinius taršos leidimus, kaip numatyta Direktyvos 2003/87/EB 10a straipsnio 8 dalyje, kuria įsteigiamas Inovacijų fondas ir nustatomos bendrosios jo veikimo taisyklės. Komisijos reglamentu (ES) Nr. 1031/2010 nustatomos išsamios taisyklės, susijusios su apyvartinių taršos leidimų pardavimo aukcione terminais, administravimu ir kitais aspektais. Iš šių aukcionų gaunamos pajamos priklauso valstybėms narėms, todėl yra renkamos ir valdomos atskirai nuo ES biudžeto. Pagrindinis principas išlieka toks pats, kaip ir įgyvendinant programą „NER 300“, kurią pakeičia Inovacijų fondas, ir bus toliau taikomas nepriklausomai nuo to, kas konkrečiai įgyvendins Inovacijų fondo veiklą: Europos investicijų bankas (EIB), kuris įgyvendino programą „NER 300“, vien Komisija ar Komisija kartu su vykdomąja įstaiga.
            
            
               Atsižvelgiant į Audito Rūmų rekomendacijas, susijusias su programa „NER 300“
                  17
               , ir į svarbesnį Komisijos vaidmenį įgyvendinant Inovacijų fondo veiklą, jei ji pasirinks ją įgyvendinti pagal tiesioginio valdymo principą, numatoma Inovacijų fondą įtraukti į biudžeto struktūrą, panašią į tą, kuri taikoma kitiems fondams (pavyzdžiui, patikos), kurių koordinavimo ir įgyvendinimo užduotis, susijusias su trečiųjų šalių finansiniais įnašais, atlieka Komisija. Tokiu atveju visos Inovacijų fondo pajamos būtų surenkamos iš aukciono rengėjo pagal Reglamento (ES) Nr. 1031/2010 VII ir VIII skyrių nuostatas kaip išorės asignuotosios pajamos, nurodytos Europos Parlamento ir Tarybos reglamento (ES, Euratomas) 2018/1046
                  18
                (toliau – Finansinis reglamentas) 21 straipsnio 1 ir 5 dalyse. Iš šių išorės asignuotųjų pajamų būtų finansuojamos visos su Inovacijų fondo veiklos įgyvendinimu susijusios išlaidos, be kita ko, administracinės išlaidos. Todėl Inovacijų fondo veiklos įgyvendinimas pagal šį Komisijos deleguotojo reglamento projektą nedarytų jokio papildomo finansinio poveikio ES biudžetui. 
            
            
               Dėl galimo tam tikrų įgyvendinimo užduočių pavedimo vykdomajai įstaigai bus atlikta nuodugni sąnaudų ir naudos analizė. Šiuo metu rengiama nuodugni tokio pobūdžio sąnaudų ir naudos analizė dėl galimo užduočių, susijusių su visomis naujojoje 2021–2027 m. daugiametėje finansinėje programoje numatytomis ES programomis, pavedimo.
            
            
               1 lentelė. Galimų projektų pavyzdžiai
            
            
                     
                        Sektorių kategorijos
                     
                  
                  
                     
                        Pagal Direktyvos 2003/87/EB 10a straipsnio 8 dalį reikalavimus atitinkantys sektoriai
                     
                  
                  
                     
                        Galimų projektų pavyzdžiai
                           19
                        
                     
                  
               
                     
                        Atsinaujinančiųjų išteklių energija
                     
                  
                  
                     
                        Vėjo energija
                     
                  
                  
                     
                        - Plūdrieji jūros vėjo elektrinių parkai
                     
                     
                        - Naujos kartos turbinos
                     
                  
               
                     
                  
                  
                     
                        Saulės energija
                     
                  
                  
                     
                        - Saulės energijos koncentravimo parkai
                     
                     
                        - Lankstieji organiniai elementai
                     
                     
                        - Plūdrioji fotovoltinių technologijų įranga
                     
                     
                        - Hibridinės fotovoltinės, saulės energijos koncentravimo ir kaupimo technologijos
                     
                  
               
                     
                  
                  
                     
                        Geoterminė energija
                     
                  
                  
                     
                        - Pažangiosios geoterminės sistemos
                     
                  
               
                     
                  
                  
                     
                        Bioenergija
                     
                  
                  
                     
                        - Pažangieji biodegalai
                     
                  
               
                     
                  
                  
                     
                        Vandenynų energija
                     
                  
                  
                     
                        - Potvynių ir bangų energijos technologijos
                     
                  
               
                     
                        Energijos kaupimas
                     
                  
                  
                     
                        Energijos kaupimas
                     
                  
                  
                     
                        - Produktų inovacijos (pavyzdžiui, šiluminės energijos saugojimas, elektros energijos kaupimas naudojant šilumos siurblius, srautinės baterijos, ličio jonų ar vėlesnė technologija, suslėgto oro ir skystojo oro energijos kaupimas)
                     
                     
                        - Procesų inovacijos (pavyzdžiui, blokų grandinės technologijos ir dirbtinis intelektas)
                     
                     
                        - Sistemų inovacijos (pavyzdžiui, energijos valdymo sistemos ir įkrovimo stotys uostuose)
                     
                     
                        - Vandenilio gamybos iš atsinaujinančiųjų išteklių ir jo naudojimo energijai kaupti didelio masto demonstravimas (pavyzdžiui, vandens elektrolizė, susieta su vandenilio saugojimo sistemomis) 
                     
                  
               
                     
                        Anglies dioksido surinkimas ir saugojimas (CCS)
                     
                  
                  
                     
                        Anglies dioksido surinkimas ir saugojimas (CCS)
                     
                  
                  
                     
                        - Visos CCS grandinės projektai
                     
                     
                        - Dalies CCS grandinės projektai su užtikrintomis saugojimo sutartimis
                     
                  
               
                     
                        Anglies dioksido surinkimas ir naudojimas
                     
                  
                  
                     
                        Anglies dioksido surinkimas ir naudojimas
                     
                  
                  
                     
                        CO2 ir kitų dujinių išlakų, kurių sudėtyje yra anglies dioksido, surinkimas ir jų pavertimas tinkamais naudoti degalais ar produktais
                     
                  
               
                     
                        Pramonė
                     
                  
                  
                     
                        Kokso ir rafinuotų naftos produktų gamyba
                     
                  
                  
                     
                        - Perėjimas prie mažai anglies dioksidu taršaus vandenilio 
                     
                     
                        - Alternatyvių tvarių žaliavų naudojimas
                     
                     
                  
               
                     
                  
                  
                     
                        Pagrindinių juodųjų metalų gamyba
                     
                  
                  
                     
                        - Naujos lydymo (redukavimo) technologijos
                     
                     
                        - Tiesioginio redukavimo technologijos, pagrįstos mažo anglies dioksido kiekio vandeniliu
                     
                     
                        - Elektros energija grindžiama plieno gamyba
                     
                     
                        - Viršutinės dalies dujų perdirbimas
                     
                  
               
                     
                  
                  
                     
                        Pagrindinių spalvotųjų metalų gamyba
                     
                  
                  
                     
                        - Mažataršė elektrolizė
                     
                     
                        - Inertiniai anodai / vilgomieji nuotakieji katodai
                     
                     
                        - Magnetinis ruošinių kaitinimas
                     
                     
                        - Atliekinės šilumos panaudojimas
                     
                  
               
                     
                  
                  
                     
                        Cemento ir betono produktų gamyba
                     
                  
                  
                     
                        - Mažiau anglies dioksidu taršus cementas
                     
                     
                        - Mažai anglies dioksidu taršus cementas 
                     
                     
                        - Betono sudėties keitimas
                     
                  
               
                     
                  
                  
                     
                        Kalkių ir gipso produktai
                     
                  
                  
                     
                        - CO2 koncentracijos didinimas, pavyzdžiui, grąžinant jį į gamybos procesą
                     
                     
                        - Derinimas su kuro deginimo deguonies aplinkoje procesu
                     
                  
               
                     
                  
                  
                     
                        Stiklo ir stiklo produktų gamyba
                     
                  
                  
                     
                        - Elektrinės krosnys
                     
                     
                        - Kuro deginimas deguonies aplinkoje (įskaitant šilumos atgavimą) 
                     
                     
                        - Perėjimas prie biodegalų ar mažai anglies dioksidu taršaus vandenilio 
                     
                     
                        - Įkrovų sudėties keitimas ir įkrovų granuliavimas (pavyzdžiui, medžiagos be karbonatų arba stiklas, kurio lydymosi temperatūra žemesnė)
                     
                  
               
                     
                  
                  
                     
                        Molio produktų ir ugniai atsparių medžiagų gamyba
                     
                  
                  
                     
                        - Elektrinės krosnys ir džiovintuvai
                     
                     
                        - Nedegtų arba žemoje temperatūroje degtų produktų kūrimas
                     
                     
                        - Kitos produktų inovacijos
                     
                  
               
                     
                  
                  
                     
                        Popieriaus ir popieriaus produktų gamyba
                     
                  
                  
                     
                        - Nauji džiovinimo metodai
                     
                     
                        - Pluoštinių medžiagų putinimas
                     
                     
                        - Juodojo šarmo dujinimas
                     
                     
                        - Fermentinis parengiamasis apdorojimas
                     
                     
                        - Šilumos atgavimas
                     
                     
                        - Elektrocheminė lignino depolimerizacija
                     
                  
               
                     
                  
                  
                     
                        Chemikalų ir chemijos produktų gamyba
                     
                  
                  
                     
                        - Alternatyvių anglies dioksido šaltinių – CO2, biomasės, atliekų, išmetamųjų dujų, liekanų ir perdirbtų medžiagų – naudojimas arba geresnis naudojimas
                     
                     
                        - Medžiagų proveržio inovacijos (pavyzdžiui, didelio veiksmingumo funkcinės medžiagos, be kita ko, lengvosios medžiagos, skirtos mažo anglies dioksido kiekio energijos gamybos, judumo ir būstų sektoriams)
                     
                     
                        - Atsinaujinančiųjų išteklių energijos naudojimas
                     
                     
                        - Mažai anglies dioksidu taršaus vandenilio gamyba ir naudojimas
                     
                     
                        - Procesų elektrifikavimas, be kita ko, naudojant netradicinių formų energiją 
                     
                  
               
                     
                  
                  
                     
                        Kiti Direktyvos 2003/87/EB I priede nurodyti sektoriai
                     
                  
                  
                     
                        - Mažai anglies dioksidu taršaus vandenilio gamyba naudojant atsinaujinančiųjų išteklių energiją arba anglies dioksido surinkimo ir saugojimo technologijas
                     
                     
                        - Novatoriškų mažo anglies dioksido kiekio padangų gamyba 
                     
                  
               
                     
                        Kompleksinė veikla
                     
                  
                  
                     
                        Kompleksiniai projektai ir pramonės simbiozė
                     
                  
                  
                     
                        - Bet kurių pirmiau išvardytų veiklos rūšių derinys
                     
                     
                        - Anglies dioksido surinkimas iš keleto pramonės įrenginių, CO2 transportavimas, naudojimas ir saugojimas
                     
                     
                        - Naujos cheminės sudėties didžiųjų baterijų gamyba ir demonstravimas
                     
                     
                        - Mažo anglies dioksido kiekio vandenilio naudojimas bei saugojimas ir su juo susijusios infrastruktūros projektai
                     
                     
                        - Įkrovimas elektros energija
                     
                     
                        - Hibridinės atsinaujinančiųjų išteklių energijos sistemos 
                     
                     
                        - Pramoninės šilumos sistemos, kuriose naudojami šilumos siurbliai
                     
                  
               
            
               KOMISIJOS DELEGUOTASIS REGLAMENTAS (ES) …/...
            
            
               2019 02 26
            
            
               kuriuo papildomos Europos Parlamento ir Tarybos direktyvos 2003/87/EB nuostatos dėl Inovacijų fondo veiklos
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje ir iš dalies keičiančią Tarybos direktyvą 96/61/EB
                  20
               , ypač į jos 10a straipsnio 8 dalies ketvirtą pastraipą,
            
            
               kadangi: 
            
            
               (1)atsižvelgiant į patirtį, įgytą pagal Komisijos sprendimą 2010/670/ES
                  21
                įgyvendinant Direktyva 2003/87/EB nustatytą programą „NER 300“, visų pirma į Audito Rūmų ataskaitos
                  22
                išvadas, turėtų būti nustatytos išsamios Inovacijų fondo veiklos taisyklės;
            
            
               (2)siekiant kompensuoti tai, kad reikalavimus atitinkančių projektų pelningumas yra mažesnis, o technologinė rizika didesnė nei įprastų technologijų, didelė Inovacijų fondo finansavimo dalis turėtų būti teikiama dotacijomis. Todėl turėtų būti nustatytos išsamios dotacijų išmokėjimo taisyklės; 
            
            
               (3)skirtinguose sektoriuose vykdomų reikalavimus atitinkančių projektų ir skirtingos tų projektų veiklos rizika ir pelningumas gali skirtis, todėl tikslinga leisti dalį Inovacijų fondo paramos teikti įnašais į derinimo operacijas pagal Sąjungos paramos investicijoms priemonę, taip pat kitomis Europos Parlamento ir Tarybos reglamente (ES, Euratomas) 2018/1046
                  23
                (toliau – Finansinis reglamentas) numatytomis formomis;
            
            
               (4)teikiant finansavimą iš Inovacijų fondo tikslinga atitinkamomis išlaidomis laikyti bendros reikalavimus atitinkančio projekto išlaidų sumos ir bendros analogiško su įprasta technologija susijusio projekto išlaidų sumos skirtumą. Tačiau, siekiant neužkrauti per didelės administracinės naštos nedidelio masto projektams ir atsižvelgti į tam tikrus sunkumus gauti jiems finansavimą, atitinkamomis nedidelio masto projekto išlaidomis turėtų būti laikoma bendra tokio projekto kapitalo išlaidų suma;
            
            
               (5)siekiant laiku suteikti tinkamus finansinius išteklius reikalavimus atitinkantiems projektams, dotacijos turėtų būti išmokamos remiantis pasiektais orientyrais. Visiems projektams turėtų būti nustatomi finansavimo formalumų užbaigimo ir veiklos pradžios orientyrai. Kai kuriems projektams skirtą paramą gali reikėti išmokėti kitu metu, todėl tikslinga numatyti galimybę sutarčių dokumentuose nustatyti papildomus orientyrus; 
            
            
               (6)siekiant padidinti sėkmingo projektų įgyvendinimo tikimybę, turėtų būti numatyta galimybė dalį dotacijos išmokėti iki projekto veiklos pradžios. Iš principo dotacijos turėtų būti pradedamos išmokėti finansavimo formalumų užbaigimo metu ir būti toliau išmokamos projekto plėtojimo ir veiklos laikotarpiu;
            
            
               (7)didžioji Inovacijų fondo paramos dalis turėtų priklausyti nuo patvirtinto neišmesto šiltnamio efektą sukeliančių dujų kiekio. Todėl, jei neišmestas šiltnamio efektą sukeliančių dujų kiekis būtų gerokai mažesnis už planuotąjį, nuo šio kiekio priklausanti paramos suma turėtų būti mažinama arba susigrąžinama. Tačiau sumų mažinimo ir susigrąžinimo mechanizmas turėtų būti pakankamai lankstus, kad būtų atsižvelgiama į Inovacijų fondo remiamų projektų novatoriškumą; 
            
            
               (8)Inovacijų fondo dotacijos turėtų būti skiriamos po konkurencingos atrankos, vykdomos skelbiant kvietimus teikti pasiūlymus. Siekiant sumažinti projektų valdytojams tenkančią administracinę naštą, turėtų būti nustatyta paraiškų teikimo procedūra, susidedanti iš dviejų – susidomėjimo pareiškimo ir išsamios paraiškos pateikimo – etapų; 
            
            
               (9)projektai, kuriems prašoma suteikti Inovacijų fondo paramą, turėtų būti vertinami remiantis kokybiniais ir kiekybiniais kriterijais. Tokių kriterijų derinys turėtų padėti užtikrinti projektų technologinio ir komercinio potencialo vertinimo nuodugnumą. Kad atranka būtų sąžininga ir pagrįsta pranašumais, projektai turėtų būti atrenkami pagal tuos pačius atrankos kriterijus, tačiau projektų vertinimas ir eilės sudarymas turėtų vykti iš pradžių juos lyginant su kitais to paties sektoriaus projektais, o vėliau tarpusavyje lyginant skirtingų sektorių projektus; 
            
            
               (10)Inovacijų fondo parama neturėtų būti skiriama projektams, kurių planavimas, verslo modelis ir finansinė bei teisinė struktūra atrodo nepakankamai brandūs, visų pirma jei jiems gali būti nesuteikta atitinkamų valstybių narių parama arba būtini nacionaliniai leidimai. Tačiau tokie projektai gali būti perspektyvūs. Todėl turėtų būti nustatyta galimybė tokiems projektams teikti plėtojimo pagalbą. Projektų plėtojimo pagalba visų pirma turėtų būti skiriama nedidelio masto projektams ir mažesnes pajamas gaunančiose valstybėse narėse vykdomiems projektams, kad būtų lengviau užtikrinti geografiškai subalansuotą Inovacijų fondo paramos paskirstymą; 
            
            
               (11)svarbu užtikrinti geografiškai subalansuotą Inovacijų fondo paramos paskirstymą. Kad visoms valstybėms narėms būtų suteikta pakankamai galimybių naudotis parama, turėtų būti numatyta galimybė nustatyti papildomus atrankos kriterijus, kurių tikslas – užtikrinti geografinę pusiausvyrą per antrojo ar paskesnių kvietimų teikti pasiūlymus procedūras;
            
            
               (12)Inovacijų fondo veiklos įgyvendinimą turėtų užtikrinti Komisija. Tačiau jai turėtų būti suteikta galimybė kai kuriuos įgyvendinimo veiksmus, pavyzdžiui, kvietimų teikti pasiūlymus procedūrų organizavimą, pirminę projektų atranką ar dotacijų sutarčių administravimą, pavesti vykdyti įgyvendinančiosioms institucijoms;
            
            
               (13)Inovacijų fondo pajamos, įskaitant pajamas iš apyvartinių taršos leidimų keitimo į pinigines lėšas bendroje aukcionų platformoje pagal Komisijos reglamentą (ES) Nr. 1031/2010
                  24
               , turėtų būti valdomos vadovaujantis Direktyvos 2003/87/EB tikslais. Todėl Komisija šią užduotį turėtų atlikti pati ir turėti galimybę ją pavesti Europos investicijų bankui;
            
            
               (14)priklausomai nuo Inovacijų fondo veiklos įgyvendinimo būdo, Komisija turėtų taikyti skirtingas taisykles. Jei Inovacijų fondo veikla būtų įgyvendinama pagal tiesioginio valdymo principą, šio reglamento nuostatos turėtų visiškai atitikti Finansinio reglamento nuostatas; 
            
            
               (15)svarbų vaidmenį įgyvendinant Inovacijų fondo veiklą turėtų atlikti valstybės narės. Visų pirma Komisija turėtų su jomis konsultuotis dėl pagrindinių įgyvendinimo sprendimų ir dėl Inovacijų fondo veiklos plėtojimo;
            
            
               (16)Inovacijų fondo veikla turėtų būti įgyvendinama laikantis Finansiniame reglamente nustatytų patikimo finansų valdymo principų;
            
            
               (17)turėtų būti nustatyta aiški ataskaitų teikimo, atskaitomybės ir finansinės kontrolės tvarka, kad Komisija laiku gautų išsamią informaciją apie Inovacijų fondo remiamų projektų įgyvendinimo pažangą, Inovacijų fondą valdantys subjektai taikytų patikimo finansų valdymo principus, o valstybės narės būtų laiku informuojamos apie Inovacijų fondo veiklos įgyvendinimą,
            
         
         
            
            
               PRIĖMĖ ŠĮ REGLAMENTĄ:
            
            
               I SKYRIUS
               BENDROSIOS NUOSTATOS
            
            
               1 straipsnis
                  Dalykas 
            
            
               Šiuo reglamentu nustatomos išsamios taisyklės, kuriomis Direktyva 2003/87/EB papildoma nuostatomis dėl: 
            
            
               (a)Direktyvos 2003/87/EB 10a straipsnio 8 dalimi įsteigto Inovacijų fondo veiklos tikslų;
            
            
               (b)paramos, teikiamos iš Inovacijų fondo, formų;
            
            
               (c)paraiškų gauti Inovacijų fondo paramą teikimo procedūros; 
            
            
               (d)Inovacijų fondo vykdomos projektų atrankos procedūros ir kriterijų;
            
            
               (e)Inovacijų fondo paramos išmokėjimo;
            
            
               (f)Inovacijų fondo valdymo;
            
            
               (g)su Inovacijų fondo veikla susijusių ataskaitų teikimo, stebėsenos, vertinimo, kontrolės ir viešumo.
            
            
               2 straipsnis
                  Apibrėžtys
            
            
               Šiame reglamente vartojamų terminų apibrėžtys:
            
            
               (1)finansavimo formalumų užbaigimas – projekto plėtojimo ciklo momentas, kai pasirašyti visi projekto ir finansavimo susitarimai ir įvykdytos visos juose nustatytos būtinos sąlygos;
            
            
               (2)veiklos pradžia – projekto plėtojimo ciklo momentas, kai išbandyti visi projekto veiklai vykdyti būtini elementai ir sistemos ir pradedama veikla, kuria veiksmingai užtikrinama, kad nebūtų išmetama šiltnamio efektą sukeliančių dujų; 
            
            
               (3)nedidelio masto projektas – projektas, kurio bendros kapitalo išlaidos neviršija 7 500 000 EUR.
            
            
               3 straipsnis
                  Veiklos tikslai 
            
            
               Inovacijų fondo veiklos tikslai yra:
            
            
               (a)remti su itin novatoriškomis technologijomis, procesais ar produktais susijusius projektus, kurie yra pakankamai brandūs ir turi didelį potencialą mažinti išmetamą šiltnamio efektą sukeliančių dujų kiekį; 
            
         
         
            
               (b)siūlyti prie rinkos poreikių ir prie reikalavimus atitinkančių projektų rizikos profilių pritaikytą finansinę paramą, kartu pritraukiant papildomų viešųjų ir privačiųjų išteklių;
            
            
               (c)užtikrinti, kad Inovacijų fondo pajamos būtų valdomos vadovaujantis Direktyvos 2003/87/EB tikslais.
            
            
               4 straipsnis
                  Inovacijų fondo paramos formos 
            
            
               Inovacijų fondo parama projektams gali būti teikiama:
            
            
               (a)dotacijomis;
            
            
               (b)įnašais į derinimo operacijas pagal Sąjungos paramos investicijoms priemonę; 
            
            
               (c)jei to reikia Direktyvos 2003/87/EB tikslams pasiekti – bet kurios kitos Reglamente (ES, Euratomas) 2018/1046 (toliau – Finansinis reglamentas) nustatytos formos finansavimu, visų pirma teikiant apdovanojimus ir vykdant viešuosius pirkimus. 
            
            
            
               II SKYRIUS
               SPECIALIOS DOTACIJOMS TAIKYTINOS NUOSTATOS
            
            
               5 straipsnis
                  Atitinkamos išlaidos 
            
            
               1.Taikant Direktyvos 2003/87/EB 10a straipsnio 8 dalies trečios pastraipos ketvirtą sakinį, atitinkamomis išlaidomis laikomos papildomos išlaidos, kurias patiria projekto valdytojas taikydamas novatorišką technologiją, susijusią su išmetamo šiltnamio efektą sukeliančių dujų kiekio mažinimu arba užtikrinimu, kad šios dujos nebūtų išmetamos. Atitinkamos išlaidos apskaičiuojamos palyginus bendrų kapitalo išlaidų ir grynąja dabartine verte išreikštų per 10 metų nuo projekto veiklos pradžios patirsimų veiklos sąnaudų ir gausimos naudos tiksliausią įvertį su tų pačių skaičiavimų, susijusių su įprasta gamyba, kurios metu užtikrinami tokie pat veiksmingos atitinkamo galutinio produkto gamybos pajėgumai, rezultatu ir nustačius jų skirtumą. 
            
            
               Jei pirmoje pastraipoje nurodyta įprasta gamyba nevykdoma, atitinkamomis išlaidomis laikomas bendrų kapitalo išlaidų ir grynąja dabartine verte išreikštų per 10 metų nuo projekto veiklos pradžios patirsimų veiklos sąnaudų ir gausimos naudos tiksliausias įvertis. 
            
            
               2.Nedidelio masto projekto atitinkamomis išlaidomis laikomos to projekto bendros kapitalo išlaidos. 
            
            
               6 straipsnis
                  Dotacijų išmokėjimas
            
            
               1.Dotacijomis teikiama Inovacijų fondo parama išmokama, kai pasiekiami iš anksto nustatyti orientyrai. 
            
            
               2.Visų projektų orientyrai, minimi 1 dalyje, yra grindžiami projekto plėtojimo ciklu ir yra bent šie:
            
            
               (a)finansavimo formalumų užbaigimas;
            
            
               (b)veiklos pradžia.
            
            
               3.Atsižvelgiant į diegiamą technologiją ir konkrečias aplinkybes sektoriuje arba sektoriuose, kuriuose ji diegiama, sutarčių dokumentuose gali būti nustatyti papildomi konkretūs orientyrai.
            
            
               4.Iki 40 proc. konkrečiam projektui skirtos bendros Inovacijų fondo paramos sumos, apimančios ir projektų plėtojimo pagalbą, išmokama finansavimo formalumų užbaigimo metu arba pasiekus konkretų pirmesnį nei finansavimo formalumų užbaigimas orientyrą, jei toks buvo nustatytas remiantis 3 dalimi. 
            
         
         
            
               5.Jei konkrečiam projektui skirta bendra Inovacijų fondo paramos suma nebuvo išmokėta pagal 4 dalį, ta suma išmokama po finansavimo formalumų užbaigimo. Dalis jos gali būti išmokėta iki veiklos pradžios, o likusi dalis – metinėmis išmokomis po veiklos pradžios. 
            
            
               6.Taikant šio straipsnio 4 ir 5 dalis, konkrečiam projektui skirta bendra Inovacijų fondo paramos suma apima ir Inovacijų fondo paramos sumą, kuri tam projektui skirta pagal 13 straipsnį teikiant projektų plėtojimo pagalbą.
            
            
               7 straipsnis
                  Bendrosios sumų susigrąžinimo taisyklės
            
            
               1.Komisija tinkamomis priemonėmis užtikrina, kad įgyvendinant pagal šį reglamentą finansuojamą veiklą būtų saugomi Inovacijų fondo finansiniai interesai, tuo tikslu taikant prevencines kovos su sukčiavimu, korupcija ir kita neteisėta veika priemones, atliekant veiksmingus patikrinimus, ir, jei nustatoma pažeidimų, susigrąžinant nepagrįstai išmokėtas sumas ir prireikus taikant veiksmingas, proporcingas ir atgrasomas administracines bei finansines sankcijas.
            
            
               2.Sumos susigrąžinamos pagal Finansinį reglamentą.
            
            
               3.Sumų susigrąžinimo priežastys ir procedūros išsamiau išdėstomos sutarčių dokumentuose.
            
            
               8 straipsnis
                  Specialios sumų susigrąžinimo taisyklės
            
            
               1.Pagal 6 straipsnio 5 dalį po finansavimo formalumų užbaigimo išmokama Inovacijų fondo paramos suma priklauso nuo neišmesto šiltnamio efektą sukeliančių dujų kiekio, patvirtinto remiantis projekto valdytojo pateiktomis metinėmis ataskaitomis, apimančiomis 3–10 metų laikotarpį po veiklos pradžios. Paskutinėje projekto valdytojo pateiktoje metinėje ataskaitoje nurodomas bendras per visą ataskaitinį laikotarpį neišmestas šiltnamio efektą sukeliančių dujų kiekis. 
            
            
               2.Jei bendras per visą ataskaitinį laikotarpį neišmestas šiltnamio efektą sukeliančių dujų kiekis nesiekia 75 proc. bendro planuoto neišmesti šiltnamio efektą sukeliančių dujų kiekio, projekto valdytojui pagal 6 straipsnio 5 dalį sumokėta arba mokėtina suma proporcingai susigrąžinama arba sumažinama. 
            
            
               3.Jei projekto veikla nepradedama iki iš anksto nustatyto laiko arba projekto valdytojas neįrodo, kad tam tikras šiltnamio efektą sukeliančių dujų kiekis iš tiesų buvo neišmestas, susigrąžinama visa pagal 6 straipsnio 5 dalį po finansavimo formalumų užbaigimo išmokėta suma. 
            
            
               4.Jei 2 ir 3 dalyse nurodytos situacijos susidaro dėl ypatingų aplinkybių, kurių projekto valdytojas negali kontroliuoti, ir jis įrodo, kad projektas teikia galimybių užtikrinti, kad nebūtų išmestas ataskaitose nurodytą kiekį viršijantis šiltnamio efektą sukeliančių dujų kiekis, arba kad įgyvendinant projektą galima gauti didelės su mažo anglies dioksido kiekio inovacijomis susijusios naudos, Komisija gali nuspręsti netaikyti 2 ir 3 dalyse nurodytų sumų susigrąžinimo mechanizmų.
            
            
               5.Sumų susigrąžinimo priežastys ir procedūros išsamiau išdėstomos sutarčių dokumentuose. 
            
            
               6.Šio straipsnio 3 ir 4 dalyse nustatytos taisyklės nedaro poveikio 7 straipsnyje išdėstytoms bendrosioms sumų susigrąžinimo taisyklėms.
            
            
               9 straipsnis
                  Kvietimai teikti pasiūlymus
            
            
               1.Komisija skelbia atvirus kvietimus teikti pasiūlymus, pagal kuriuos projektų valdytojai kviečiami teikti paraiškas gauti Inovacijų fondo paramą.
            
            
               Prieš priimdama sprendimą, kuriuo skelbiamas kvietimas teikti pasiūlymus, Komisija dėl sprendimo projekto pasikonsultuoja su valstybėmis narėmis.
            
            
               2.Komisijos sprendime, kuriuo skelbiamas kvietimas teikti pasiūlymus, pateikiama bent ši informacija:
            
            
               (a)bendra Inovacijų fondo paramos suma, kuri gali būti skirta pagal kvietimą; 
            
            
               (b)didžiausia Inovacijų fondo paramos suma, kuri gali būti skirta teikiant projektų plėtojimo pagalbą;
            
            
               (c)projektų ar sektorių, su kuriais turi būti susiję pasiūlymai, rūšys;
            
         
         
            
               (d)paraiškų teikimo procedūros aprašymas ir išsamus informacijos ir dokumentų, kurie turi būti pateikti kiekvienu paraiškos teikimo procedūros etapu, sąrašas;
            
            
               (e)išsami informacija apie atrankos procedūrą, be kita ko, apie vertinimo ir eilės sudarymo metodiką;
            
            
               (f)jei pagal 10 straipsnio 4 dalį ir 12 straipsnio 6 dalį nedidelio masto projektams taikomos specialios paraiškos teikimo ir atrankos procedūros – tų specialių procedūrų taisyklės;
            
            
               (g)jei tam tikrą bendros Inovacijų fondo paramos sumos, kuri gali būti skirta pagal kvietimą, dalį Komisija rezervuoja nedidelio masto projektams – tos dalies suma;
            
            
               (h)jei pagal 11 straipsnio 2 dalį taikomi papildomi atrankos kriterijai, kuriais siekiama užtikrinti geografiškai subalansuotą Inovacijų fondo paramos paskirstymą – tie kriterijai.
            
            
               10 straipsnis
                  Paraiškų teikimo procedūra
            
            
               1.Įgyvendinančioji institucija paraiškas renka ir paraiškų teikimo procedūrą vykdo dviem paeiliui einančiais etapais: 
            
            
               (a)susidomėjimo pareiškimo;
            
            
               (b)išsamios paraiškos pateikimo.
            
            
               2.Susidomėjimo pareiškimo etapu projekto valdytojas turi, remdamasis atitinkamame kvietime teikti pasiūlymus nustatytais reikalavimais, pateikti pagrindinių projekto savybių aprašymą, be kita ko, aprašyti projekto veiksmingumą, novatoriškumo laipsnį ir brandą, kaip nurodyta 11 straipsnio 1 dalies a, b ir c punktuose. 
            
            
               3.Išsamios paraiškos pateikimo etapu projekto valdytojas turi pateikti išsamų projekto aprašymą ir visus patvirtinamuosius dokumentus, be kita ko, dalijimosi žiniomis planą.
            
            
               4. 
                     Nedidelio masto projektams gali būti taikoma supaprastinta paraiškų teikimo procedūra.
            
            
               11 straipsnis
                  Atrankos kriterijai 
            
            
               1.Projektai, kuriems skiriama Inovacijų fondo parama, atrenkami remiantis šiais kriterijais:
            
            
               (a)veiksmingumas, t. y. potencialas užtikrinti, kad nebūtų išmetamos šiltnamio efektą sukeliančios dujos, jei taikytina, palyginti su Direktyvos 2003/87/EB 10a straipsnio 2 dalyje nurodytais santykiniais taršos rodikliais;
            
            
               (b)projekto novatoriškumo laipsnis, palyginti su naujausiomis technologijomis;
            
            
               (c)projekto branda atsižvelgiant į planavimą, verslo modelį, finansinę ir teisinę struktūrą, taip pat tikimybę užbaigti finansavimo formalumus per iš anksto nustatytą laikotarpį, ne ilgesnį kaip ketveri metai nuo sprendimo skirti paramą; 
            
            
               (d)techninis ir komercinis plataus masto naudojimo ar atkartojimo arba išlaidų mažinimo ateityje potencialas;
            
            
               (e)efektyvumas, apskaičiuotas padalijus atitinkamų projekto išlaidų, iš kurių išskaičiuotos projekto valdytojo dengsimos išlaidos, sumą iš numatomo bendro per pirmuosius 10 veiklos metų neišmesimo šiltnamio efektą sukeliančių dujų kiekio arba pagaminsimos ar sukaupsimos energijos kiekio, arba saugosimo CO2 kiekio.
            
            
               2.Atrenkant projektus gali būti taikomi ir papildomi kriterijai, kuriais siekiama užtikrinti geografiškai subalansuotą Inovacijų fondo paramos paskirstymą.
            
         
         
            
               12 straipsnis
                  Atrankos procedūra 
            
            
               1.Remdamasi susidomėjimo pareiškimo etapu gautomis paraiškomis, įgyvendinančioji institucija pagal Direktyvos 2003/87/EB 10a straipsnio 8 dalį įvertina kiekvieno projekto atitiktį reikalavimams. Tada įgyvendinančioji institucija reikalavimus atitinkantiems projektams taiko šio straipsnio 2 ir 3 dalyse nustatytą atrankos procedūrą. 
            
            
               2.Remdamasi susidomėjimo pareiškimo etapu gautomis paraiškomis, įgyvendinančioji institucija sudaro projektų, atitinkančių 11 straipsnio 1 dalies a, b ir c punktuose nustatytus atrankos kriterijus, sąrašą ir pakviečia tų projektų valdytojus pateikti išsamias paraiškas.
            
            
               Jei įgyvendinančioji institucija nustato, kad projektas atitinka 11 straipsnio 1 dalies a ir b punktuose nustatytus atrankos kriterijus, bet neatitinka 11 straipsnio 1 dalies c punkte nustatyto kriterijaus, ji įvertina, ar tas projektas galėtų atitikti visus atrankos kriterijus, jei būtų labiau išplėtotas. Jei projektas turi tokį potencialą, įgyvendinančioji institucija gali jam skirti projektų plėtojimo pagalbą arba, jei tą užduotį atlieka Komisija, pasiūlyti jai skirti tam projektui projektų plėtojimo pagalbą.
            
            
               3.Remdamasi pagal šio straipsnio 2 dalį gautomis išsamiomis paraiškomis, įgyvendinančioji institucija įvertina projektus ir sudaro jų eilę vadovaudamasi visais 11 straipsnyje nustatytais kriterijais. Atlikdama tą vertinimą įgyvendinančioji institucija lygina projektus su to paties sektoriaus ir kitų sektorių projektais ir sudaro pirminį atrinktų projektų sąrašą. 
            
            
               4.3 dalyje nurodytas pirminis atrinktų projektų sąrašas ir, jei taikytina, 2 dalies antroje pastraipoje nurodytas pasiūlymas pateikiami Komisijai kartu su bent šia informacija:
            
            
                     
                        (a)atitikties reikalavimams ir atrankos kriterijams patvirtinimu;
                     
                     
                        (b)išsamia informacija apie projekto įvertinimą ir vietą eilėje;
                     
                     
                        (c)bendrų projekto išlaidų ir 5 straipsnyje nurodytų atitinkamų išlaidų sumomis eurais;
                     
                     
                        (d)prašoma bendra Inovacijų fondo paramos suma eurais; 
                     
                     
                        (e)numatomu neišmesimu šiltnamio efektą sukeliančių dujų kiekiu;
                     
                     
                        (f)numatomu pagaminsimos arba sukaupsimos energijos kiekiu; 
                     
                     
                        (g)numatomu saugosimo CO2 kiekiu;
                     
                     
                        (h)informacija apie projekto valdytojo prašomą Inovacijų fondo paramos teisinę formą.
                     
                     
                        5.Remdamasi pagal šio straipsnio 4 dalį pateikta informacija Komisija, pagal 21 straipsnio 2 dalį pasikonsultavusi su valstybėmis narėmis, priima sprendimą skirti paramą, kuriame nurodo paramos atrinktiems projektams sumas ir, jei taikytina, sudaro rezervo sąrašą.
                     
                     
                        6.Nedidelio masto projektams gali būti taikoma speciali atrankos procedūra.
                     
                     
                        13 straipsnis
                           Projektų plėtojimo pagalba
                     
                     
                        1.Pagal 21 straipsnio 2 dalies c punktą pasikonsultavusi su valstybėmis narėmis, Komisija nustato didžiausią Inovacijų fondo paramos sumą, kuri gali būti skirta teikiant projektų plėtojimo pagalbą.
                     
                     
                        2.Projektų plėtojimo pagalba teikiama dotacijomis – ją pagal 12 straipsnio 2 dalį skiria Komisija arba įgyvendinančioji institucija.
                     
                     
                        3.Teikiant projektų plėtojimo pagalbą gali būti finansuojama ši veikla:
                     
                     
                        (a)projekto dokumentacijos arba projekto struktūros komponentų gerinimas ir plėtojimas siekiant užtikrinti pakankamą projekto brandą;
                     
                     
                        (b)projekto įgyvendinamumo vertinimas, be kita ko, techninių ir ekonominių galimybių studijos;
                     
                     
                        (c)konsultavimas dėl finansinės ir teisinės projekto struktūros;
                     
                     
                        (d)projekto valdytojo gebėjimų stiprinimas.
                     
                     
                        4.Teikiant projektų plėtojimo pagalbą atitinkamomis išlaidomis laikomos visos su projekto plėtojimu susijusios išlaidos. Iš Inovacijų fondo gali būti finansuojama iki 100 proc. atitinkamų išlaidų. 
                     
                     
                        III SKYRIUS
                        SPECIALIOS NUOSTATOS, TAIKYTINOS NE DOTACIJOMS, O KITŲ FORMŲ INOVACIJŲ FONDO PARAMAI
                     
                     
                        14 straipsnis
                           Inovacijų fondo paramos teikimas įnašais į derinimo operacijas pagal Sąjungos paramos investicijoms priemonę
                     
                     
                        1.Jei Komisija nusprendžia Inovacijų fondo paramą išmokėti įnašais į derinimo operacijas pagal Sąjungos paramos investicijoms priemonę, ši parama teikiama pagal taisykles, taikomas Sąjungos paramos investicijoms priemonei. Tačiau projektų atitiktis reikalavimams vertinama pagal Direktyvos 2003/87/EB 10a straipsnio 8 dalį. 
                     
                     
                        2.Pasikonsultavusi su valstybėmis narėmis, Komisija priima sprendimą, kuriame pažymi, ar įnašas į derinimo operaciją teikiamas kaip negrąžintina, kaip grąžintina ar kaip abiejų šių formų parama, ir nurodo Inovacijų fondo paramos sumą, kuri gali būti išmokėta taikant Sąjungos paramos investicijoms priemonę. 
                     
                     
                        15 straipsnis
                           Inovacijų fondo paramos teikimas bet kuria kita Finansiniame reglamente nustatyta forma
                     
                     
                        1.Jei Komisija nusprendžia Inovacijų fondo paramą išmokėti ne dotacija, o bet kuria kita Finansiniame reglamente nustatyta forma, ji, pasikonsultavusi su valstybėmis narėmis, priima sprendimą, kuriame nurodo Inovacijų fondo paramos sumą, kuri gali būti išmokėta ta forma, ir paraiškų gauti tokią paramą teikimo, projektų atrankos ir paramos išmokėjimo taisykles.
                     
                     
                        2.Projektai, kuriems Inovacijų fondo parama teikiama pagal šį straipsnį, turi atitikti Sąjungos valstybės pagalbos taisykles.
                     
                     
                  
               
               IV SKYRIUS
               VALDYMAS 
            
            
               16 straipsnis
                  Inovacijų fondo veiklos įgyvendinimas 
            
            
               1.Komisija įgyvendina Inovacijų fondo veiklą pagal tiesioginio valdymo principą, laikydamasi atitinkamų Finansinio reglamento 125–153 straipsnių nuostatų, arba pagal netiesioginio valdymo principą per įstaigas, nurodytas Finansinio reglamento 62 straipsnio 1 dalies c punkte.
            
            
               2.Patirtos su Inovacijų fondo veiklos įgyvendinimu susijusios išlaidos, įskaitant administracines ir valdymo išlaidas, finansuojamos iš Inovacijų fondo. 
            
            
               17 straipsnis
                  Įgyvendinančiųjų institucijų paskyrimas 
            
            
               1.Jei Komisija nusprendžia tam tikras su Inovacijų fondo veiklos įgyvendinimu susijusias užduotis pavesti įgyvendinančiajai institucijai, ji priima sprendimą, kuriuo skiriama tokia įgyvendinančioji institucija.
            
            
               Komisija ir paskirta įgyvendinančioji institucija sudaro susitarimą, kuriame išdėstomos konkrečios sąlygos, kurių laikydamasi įgyvendinančioji institucija turi atlikti savo užduotis.
            
            
               2.Jei Komisija įgyvendina Inovacijų fondo veiklą pagal tiesioginio valdymo principą ir nusprendžia tam tikras įgyvendinimo užduotis pavesti įgyvendinančiajai institucijai, tokios institucijos funkcijas ji paskiria atlikti vykdomajai įstaigai.
            
            
               3.Jei Komisija įgyvendina Inovacijų fondo veiklą pagal netiesioginio valdymo principą, įgyvendinančiosios institucijos funkcijas ji paskiria atlikti vienai iš Finansinio reglamento 62 straipsnio 1 dalies c punkte nurodytų įstaigų.
            
            
               4.Įgyvendinančiajai institucijai nepavestas su Inovacijų fondo veiklos įgyvendinimu susijusias užduotis atlieka Komisija.
            
            
               18 straipsnis
                  Įgyvendinančiosios institucijos užduotys
            
            
               Pagal 17 straipsnio 1 dalį paskirtai įgyvendinančiajai institucijai galima pavesti bendrojo kvietimų teikti pasiūlymus administravimo, Inovacijų fondo paramos išmokėjimo ir atrinktų projektų įgyvendinimo stebėsenos užduotis. Tuo tikslu gyvendinančiajai institucijai gali būti pavestos šios užduotys:
            
            
               (a)kvietimo teikti pasiūlymus procedūros organizavimas;
            
         
         
            
               (b)paraiškų teikimo procedūros organizavimas, be kita ko, paraiškų rinkimas ir visų patvirtinamųjų dokumentų nagrinėjimas;
            
            
               (c)projektų atrankos procedūros organizavimas, be kita ko, projektų vertinimas arba išsamus patikrinimas ir eilės sudarymas;
            
            
               (d)Komisijos konsultavimas dėl projektų, kuriems turėtų būti skirta Inovacijų fondo parama, ir dėl projektų, įtrauktinų į rezervo sąrašą;
            
            
               (e)projektų plėtojimo pagalbos skyrimas ar teikimas;
            
            
               (f)dotacijų susitarimų ir kitų sutarčių, priklausomai nuo Inovacijų fondo paramos formos, pasirašymas;
            
            
               (g)sutarčių dokumentų, susijusių su projektais, kuriems skirta parama, rengimas ir administravimas;
            
            
               (h)finansavimo sąlygų įvykdymo tikrinimas ir Inovacijų fondo pajamų išmokėjimas projektų valdytojams;
            
            
               (i)projektų įgyvendinimo stebėsena;
            
            
               (j)ryšių su projektų valdytojais palaikymas;
            
            
               (k)ataskaitų, be kita ko, susijusių su bendra tolesnio Inovacijų fondo veiklos plėtojimo kryptimi, teikimas Komisijai;
            
            
               (l)finansinių ataskaitų teikimas;
            
            
               (m)informavimo, komunikacijos ir garsinimo veikla, be kita ko, reklaminės medžiagos rengimas ir Inovacijų fondo logotipo kūrimas;
            
            
               (n)dalijimosi žiniomis valdymas;
            
            
               (o)valstybių narių pastangų garsinti Inovacijų fondą ir palaikyti ryšius su projektų valdytojais rėmimas;
            
            
               (p)kitos su Inovacijų fondo veiklos įgyvendinimu susijusios užduotys.
            
            
               19 straipsnis
                  Specialios nuostatos, taikytinos Inovacijų fondo veiklos įgyvendinimui pagal tiesioginio valdymo principą 
            
            
               1.Jei Komisija įgyvendinančiosios institucijos funkcijas pagal šio reglamento 17 straipsnio 1 dalį paskiria atlikti vykdomajai įstaigai, toks Komisijos sprendimas priimamas remiantis Tarybos reglamento (EB) Nr. 58/2003
                  25
                3 straipsnyje nurodytos ekonominės naudos analizės rezultatu, o šio reglamento 17 straipsnio 1 dalies antroje pastraipoje nurodyto susitarimo forma yra Reglamente (EB) Nr. 58/2003 nurodytas įgaliojimų suteikimo dokumentas.
            
            
               2.Jei taikant tiesioginio valdymo principą išmokėtos sumos susigrąžinamos pagal šio reglamento 7 ir 8 straipsnius, susigrąžintos sumos pagal Finansinio reglamento 21 straipsnį laikomos asignuotosiomis pajamomis ir yra naudojamos Inovacijų fondo veiksmams finansuoti.
            
            
               3.Inovacijų fondo pajamos, susijusios su visomis Komisijos, be kita ko, per vykdomąją įstaigą, atliekamomis įgyvendinimo užduotimis, laikomos Finansinio reglamento 21 straipsnio 1 ir 5 dalyse nurodytomis išorės asignuotosiomis pajamomis. Tos asignuotosios pajamos apima ir visas administracines su Inovacijų fondo veiklos įgyvendinimu susijusias išlaidas. Patiriamoms valdymo išlaidoms padengti Komisija gali panaudoti ne daugiau kaip 5 proc. Inovacijų fondo finansinio paketo.
            
            
               4.Projektui, kuriam suteikta Inovacijų fondo parama, gali būti skirtas ir įnašas iš bet kurios kitos Sąjungos programos, be kita ko, fondų, valdomų pagal pasidalijamojo valdymo principą, lėšų, jei tais įnašais dengiamos ne tos pačios išlaidos. Sudėtinio finansavimo suma neviršija bendros reikalavimus atitinkančių projekto išlaidų sumos, o pagal skirtingas Sąjungos programas teikiama parama gali būti apskaičiuojama proporcingai. 
            
         
         
            
               20 straipsnis
                  Inovacijų fondo pajamų valdymas
            
            
               1.Komisija užtikrina, kad Inovacijų fondui skirti apyvartiniai taršos leidimai aukcione būtų parduodami laikantis Direktyvos 2003/87/EB 10 straipsnio 4 dalyje nustatytų principų ir tvarkos, ir valdo Inovacijų fondo pajamas vadovaudamasi Direktyvos 2003/87/EB tikslais.
            
            
               2.Komisija užtikrina, kad 1 dalyje nurodytos pajamos būtų laiku pervestos įgyvendinančiajai institucijai, kad ji galėtų finansuoti su įgyvendinimo veikla susijusias išlaidas ir išmokėti paramą projektams, kuriems ji skirta.
            
            
               3.Apyvartinių taršos leidimų keitimo į pinigines lėšas ir Inovacijų fondo pajamų valdymo užduotis Komisija gali pavesti Europos investicijų bankui (EIB). Tokiu atveju Komisija ir EIB sudaro susitarimą, kuriame nustatomos konkrečios sąlygos, kurių laikydamasis EIB turi atlikti savo užduotis, susijusias su Inovacijų fondo pajamų valdymu.
            
            
               4.Atsižvelgiant į Direktyvos 2003/87/EB nuostatas, Inovacijų fondo pajamos, liekančios pasibaigus remiamų projektų tinkamumo finansuoti laikotarpiui, yra naudojamos naujiems projektams, atitinkantiems Direktyvos 2003/87/EB 10a straipsnio 8 dalyje nustatytus tinkamumo kriterijus, remti iki tol, kol Inovacijų fondo tikslams išleidžiamos visos pajamos. Tokie nauji projektai atrenkami skelbiant naujus kvietimus teikti pasiūlymus pagal 9 straipsnį arba yra remiami pagal 14 arba 15 straipsnį.
            
            
               21 straipsnis
                  Valstybių narių vaidmuo
            
            
               1.Įgyvendindama Inovacijų fondo veiklą, Komisija konsultuojasi su valstybėmis narėmis ir naudojasi jų pagalba. 
            
            
               2.Su valstybėmis narėmis konsultuojamasi dėl:
            
            
               (a)pirminio atrinktų projektų sąrašo, įskaitant rezervo sąrašą, ir projektų, kuriems siūloma skirti projektų plėtojimo pagalbą pagal 12 straipsnio 2 dalį, sąrašo – tai daroma prieš skiriant paramą;
            
            
               (b)9 straipsnio 1 dalyje, 14 straipsnio 2 dalyje ir 15 straipsnio 1 dalyje nurodytų Komisijos sprendimų projektų;
            
            
               (c)didžiausios Inovacijų fondo paramos sumos, kuri gali būti skirta teikiant projektų plėtojimo pagalbą.
                     
            
            
               3.Komisijos prašymu valstybės narės teikia jai konsultacijas ir pagalbą, susijusias su:
            
            
               (a)bendros Inovacijų fondo veiklos krypties nustatymu;
            
            
               (b)esamų ar kylančių projektų įgyvendinimo problemų sprendimu;
            
            
               (c)kitų su projektų įgyvendinimu susijusių klausimų sprendimu.
            
            
               4.Komisija teikia valstybėms narėms šio reglamento įgyvendinimo pažangos ataskaitas, visų pirma 12 straipsnio 5 dalyje nurodytų sprendimų skirti paramą įgyvendinimo ataskaitas.
            
            
               22 straipsnis
                  Suinteresuotųjų subjektų vaidmuo 
            
            
               Komisija gali įtraukti suinteresuotuosius subjektus į diskusijas, susijusias su Inovacijų fondo veiklos įgyvendinimu, be kita ko, su 21 straipsnio 3 dalyje išvardytais klausimais. 
            
            
               V SKYRIUS
               STEBĖSENA, ATASKAITŲ TEIKIMAS IR VERTINIMAS 
            
            
               23 straipsnis
                  Stebėsena ir ataskaitų teikimas 
            
         
         
            
               1.Įgyvendinančioji institucija stebi Inovacijų fondo veiklą, be kita ko, išmokėtos Inovacijų fondo paramos sumas. 
            
            
               2.Siekiant užtikrinti, kad 1 dalyje nurodytos stebėsenos duomenys ir rezultatai būtų renkami efektyviai, veiksmingai ir laiku, projektų valdytojams gali būti nustatomi proporcingi ataskaitų teikimo reikalavimai. Į projektų valdytojų teikiamas ataskaitas turi būti įtraukiama informacija apie dalijimosi žiniomis veiklą, kurios imtasi pagal 27 straipsnį.
            
            
               3.Įgyvendinančioji institucija reguliariai teikia Komisijai savo užduočių vykdymo ataskaitas.
            
            
               4.Įgyvendinančioji institucija praneša Komisijai apie visą paramos išmokėjimo ciklą, visų pirma apie kvietimų teikti pasiūlymus procedūrų organizavimą ir sutarčių su projektų valdytojais pasirašymą.
            
            
               5.Pasibaigus kiekvieno kvietimo teikti pasiūlymus procedūrai, Komisija pateikia valstybėms narėms to kvietimo teikti pasiūlymus įgyvendinimo ataskaitą.
            
            
               6.Komisija kasmet teikia Inovacijų fondo veiklos įgyvendinimo pažangos ataskaitą Tarybai ir Europos Parlamentui.
            
            
               7.Įgyvendinančiosios institucijos, kurios nėra vykdomosios įstaigos, ir subjektai, kuriems pagal 20 straipsnio 3 dalį pavesta valdyti Inovacijų fondo pajamas, Komisijai teikia:
            
            
               (a)iki vasario 15 d. – neaudituotas praėjusių finansinių metų, kurie prasideda sausio 1 d. ir baigiasi gruodžio 31 d., finansines ataskaitas, susijusias su toms įgyvendinančiosioms institucijoms ir subjektams pavesta veikla;
            
            
               (b)iki metų, kuriais pateiktos neaudituotos finansinės ataskaitos, kovo 15 d. – audituotas praėjusių finansinių metų, kurie prasideda sausio 1 d. ir baigiasi gruodžio 31 d., finansines ataskaitas, susijusias su toms įgyvendinančiosioms institucijoms ir subjektams pavesta veikla.
            
            
               Remdamasi pagal pirmą pastraipą pateiktomis finansinėmis ataskaitomis, Komisija rengia Inovacijų fondo kiekvienų finansinių metų, kurie prasideda sausio 1 d. ir baigiasi gruodžio 31 d., metines sąskaitas. Tas sąskaitas tikrina nepriklausomas išorės auditorius.
            
            
               Visos šioje dalyje nurodytos finansinės ataskaitos ir sąskaitos rengiamos laikantis Finansinio reglamento 80 straipsnyje nurodytų apskaitos taisyklių.
            
            
               24 straipsnis
                  Vertinimas
            
            
               1.2025 m. ir vėliau kas penkerius metus Komisija atlieka Inovacijų fondo veiklos vertinimą. Atliekant vertinimą, be kita ko, vertinama Inovacijų fondo ir kitų atitinkamų Sąjungos programų sinergija ir Inovacijų fondo paramos išmokėjimo procedūra.
            
            
               2.Remdamasi šio straipsnio 1 dalyje nurodytų vertinimų rezultatais, Komisija prireikus pateikia pasiūlymų, kuriais siekiama užtikrinti, kad įgyvendinant Inovacijų fondo veiklą būtų daroma pažanga siekiant jo tikslų, nustatytų Direktyvoje 2003/87/EB ir šio reglamento 3 straipsnyje.
            
            
               3.Pasibaigus Inovacijų fondo veiklos įgyvendinimui, bet ne vėliau kaip 2035 m., Komisija atlieka galutinį Inovacijų fondo veiklos vertinimą.
            
            
               4.Pagal 1, 2 ir 3 dalis atliktų vertinimų rezultatus Komisija skelbia viešai.
            
            
               VI SKYRIUS
               AUDITAS, VIEŠUMAS IR DALIJIMASIS ŽINIOMIS
            
            
               25 straipsnis
                  Auditas
            
            
               1.26 straipsnyje nurodytas bendras užtikrinimas grindžiamas nepriklausomų išorės auditorių, tarp jų ir tų, kurie nėra įgalioti Sąjungos institucijų ar įstaigų, atliktu Inovacijų fondo paramos naudojimo auditu.
            
            
               2.Bet kuris Inovacijų fondo paramą gaunantis asmuo ar subjektas turi raštu sutikti suteikti būtinas teises ir prieigą, kaip numatyta Finansinio reglamento 129 straipsnyje. 
            
         
         
            
               26 straipsnis
                  Tarpusavio pasikliovimas auditais
            
            
               Nedarant poveikio esamoms galimybėms atlikti tolesnius auditus, jeigu nepriklausomas auditorius, remdamasis tarptautiniu mastu pripažintais audito standartais, atliko finansinių ataskaitų ir ataskaitų, kuriose nurodytas Sąjungos įnašo naudojimas, auditą, kuriuo suteiktas pagrįstas patikinimas, tuo auditu turi būti grindžiamas bendras užtikrinimas, kaip nurodyta toliau, kai tikslinga, konkretiems sektoriams skirtose taisyklėse, su sąlyga, kad yra pakankamai įrodymų įrodyti auditoriaus nepriklausomumą ir kompetenciją. Nepriklausomo auditoriaus ataskaita ir susiję audito dokumentai, jei to prašoma, pateikiami Europos Parlamentui, Komisijai, Audito Rūmams ir valstybių narių audito institucijoms.
            
            
               27 straipsnis
                  Komunikacija, dalijimasis žiniomis ir viešumas
            
            
               1.Projektų valdytojai savo iniciatyva savo svetainėse sistemingai skelbia informaciją, susijusią su projektais, remiamais pagal šį reglamentą. Toje informacijoje pateikiama aiški nuoroda į gautą Inovacijų fondo paramą.
            
            
               2.Projektų valdytojai užtikrina, kad įvairi auditorija, be kita ko, žiniasklaida ir visuomenė, būtų nuosekliai, veiksmingai ir tikslingai informuojama apie gautą Inovacijų fondo paramą.
            
            
               3.Vykdant bet kokią komunikacijos ir dalijimosi žiniomis veiklą naudojamas Inovacijų fondo logotipas ar kiti sutarčių dokumentuose reikalaujami reklaminiai elementai – jie taip pat pateikiami ant stendų strateginėse visuomenei matomose vietose.
            
            
               4.Projektų valdytojai pagal 10 straipsnio 3 dalį pateiktame dalijimosi žiniomis plane pateikia išsamią informaciją apie veiklą, kurią planuojama vykdyti pagal šio straipsnio 1 ir 2 dalis. 
            
            
               5.Įgyvendinančioji institucija vykdo su Inovacijų fondo parama ir rezultatais susijusią informavimo, komunikacijos ir garsinimo veiklą. Įgyvendinančioji institucija organizuoja specialius seminarus, praktinius seminarus arba prireikus kitų rūšių veiklą, kad palengvintų keitimąsi patirtimi, žiniomis ir geriausia praktika, susijusiomis su projektų kūrimu, rengimu ir įgyvendinimu, taip pat su finansavimo teikiant projektų plėtojimo pagalbą veiksmingumu. 
            
            
               VII SKYRIUS
               BAIGIAMOSIOS NUOSTATOS
            
            
               28 straipsnis
                  Įsigaliojimas 
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 02 26
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Sąjungoje ir iš dalies keičianti Tarybos direktyvą 96/61/EB, OL L 275, 2003 10 25, p. 32. 
               
               
                  
                     (2)
                  
                        Pavyzdžių sąrašą žr. aiškinamojo memorandumo pabaigoje pateiktoje 1 lentelėje.
               
               
                  
                     (3)
                  
                        Komisijos komunikatas „Atsparios energetikos sąjungos ir perspektyvios klimato kaitos politikos pagrindų strategija“, COM(2015) 80.
               
               
                  
                     (4)
                  
                        Komisijos komunikatas „Investavimas į pažangią, novatorišką ir tvarią pramonę. Atnaujinta ES pramonės politikos strategija“, COM(2017) 479.
               
               
                  
                     (5)
                  
                        Nuoroda bus įrašyta vėliau.
               
               
                  
                     (6)
                  
                        Komisijos komunikatas „Siekis parengti integruotą strateginį energetikos technologijų (SET) planą: Europos energetikos sistemos pertvarkos spartinimas“, COM(2015) 6317.
               
               
                  
                     (7)
                  
                        2018 m. Fraunhofer ISI ir Ecofys ataskaita „Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage“.
               
               
                  
                     (8)
                  
                        2018 m. birželio 6 d. Komisijos pasiūlymas dėl Europos Parlamento ir Tarybos reglamento dėl programos „InvestEU“ (COM(2018) 439 final), pateikiamas adresu 
                  https://eur-lex.europa.eu/legal-content/LT/TXT/?uri=COM%3A2018%3A439%3AFIN
                  .
               
               
                  
                     (9)
                  
                        Komisijos sprendimas (ES) 2017/2172, kuriuo dėl pajamų, neišmokėtų pirmuoju kvietimo teikti paraiškas etapu, panaudojimo iš dalies keičiamas Sprendimas 2010/670/ES (OL L 306, 2017 11 22, p. 24).
               
               
                  
                     (10)
                  
                        2017 m. ICF ataskaita 
                  „NER 300 Lessons Learnt Summary report“
                  . 
               
               
                  
                     (11)
                  
                        
                  
                     2018 m. rugsėjo 5 d. Specialioji ataskaita Nr. 24/2018 „Anglies dioksido surinkimo ir saugojimo ir naujoviškų atsinaujinančiosios energijos išteklių demonstravimas komerciniu lygmeniu ES: per pastarąjį dešimtmetį nepasiekta numatyta pažanga
                  
                  “, pateikiama Audito Rūmų svetainėje adresu 
                  https://www.eca.europa.eu/Lists/ECADocuments/SR18_24/SR_CCS_LT.pdf
                  .
               
               
                  
                     (12)
                  
                        Sektoriniai praktiniai seminarai ir baigiamoji konferencija (2017 m.) „
                  Finance for innovation: Towards the ETS Innovation Fund
                  “.
               
               
                  
                     (13)
                  
                        2018 m. CE Delft parengta 
                  Viešų internetinių konsultacijų dėl Inovacijų fondo sukūrimo ataskaita
                   ir viešų konsultacijų puslapis 
                  https://ec.europa.eu/clima/consultations/public-consultation-establishment-innovation-fund_lt
                  . 
               
               
                  
                     (14)
                  
                        2018 m. Ecofys tyrimas „
                  Market testing for low-carbon innovation support to energy intensive industry and to power generation
                  “.
               
               
                  
                     (15)
                  
                        Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl geresnės teisėkūros, OL L 123, 2016 5 12, p. 1–14.
               
               
                  
                     (16)
                  
                        
                  Inovacijų fondo ekspertų grupė
                  .
               
               
                  
                     (17)
                  
                        
                  
                     2018 m. rugsėjo 5 d. Specialioji ataskaita Nr. 24/2018 „Anglies dioksido surinkimo ir saugojimo ir naujoviškų atsinaujinančiosios energijos išteklių demonstravimas komerciniu lygmeniu ES: per pastarąjį dešimtmetį nepasiekta numatyta pažanga
                  
                  “, pateikiama Audito Rūmų svetainėje adresu 
                  https://www.eca.europa.eu/Lists/ECADocuments/SR18_24/SR_CCS_LT.pdf
                  .
               
               
                  
                     (18)
                  
                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
               
               
                  
                     (19)
                  
                        Reikalavimus atitinkantys projektai gali būti susiję tiek su procesų, tiek su produktų inovacijomis, skirtomis produktams, kuriais keičiami daug ŠESD išmetantys produktai.
               
               
                  
                     (20)
                  
                        OL L 275, 2003 10 25, p. 32. 
               
               
                  
                     (21)
                  
                        2010 m. lapkričio 3 d. Komisijos sprendimas 2010/670/ES, kuriuo nustatomi komercinių parodomųjų projektų, kuriais siekiama užtikrinti aplinkai nežalingą CO2 surinkimą ir geologinį saugojimą, taip pat inovacinių atsinaujinančių išteklių energijos technologijų naudojimo pagal Europos Parlamento ir Tarybos direktyva 2003/87/EB nustatytą Bendrijos šiltnamio efektą sukeliančių dujų apyvartinių taršos leidimų prekybos sistemą, finansavimo kriterijai ir priemonės (OL L 290, 2010 11 6, p. 39).
               
               
                  
                     (22)
                  
                        
                  
                     2018 m. rugsėjo 5 d. Specialioji ataskaita Nr. 24/2018 „Anglies dioksido surinkimo ir saugojimo ir naujoviškų atsinaujinančiosios energijos išteklių demonstravimas komerciniu lygmeniu ES: per pastarąjį dešimtmetį nepasiekta numatyta pažanga
                  
                  “, pateikiama Audito Rūmų svetainėje adresu 
                  https://www.eca.europa.eu/Lists/ECADocuments/SR18_24/SR_CCS_LT.pdf
                  .
               
               
                  
                     (23)
                  
                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
               
               
                  
                     (24)
                  
                        2010 m. lapkričio 12 d. Komisijos reglamentas (ES) Nr. 1031/2010 dėl šiltnamio efektą sukeliančių dujų apyvartinių taršos leidimų pardavimo aukcione pagal Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje, terminų, administravimo ir kitų aspektų (OL L 302, 2010 11 18, p. 1).
               
               
                  
                     (25)
                  
                        2002 m. gruodžio 19 d. Tarybos reglamentas (EB) Nr. 58/2003, nustatantis vykdomųjų įstaigų, kurioms pavedamos tam tikros Bendrijos programų valdymo užduotys, įstatus (OL L 11, 2003 1 16, p. 1).